ესტებან კამბიასო

ესტებან მათიას კამბიასო დელო (; დ. 18 აგვისტო, 1980, ბუენოს-აირესი, არგენტინა) — არგენტინელი ყოფილი პროფესიონალი ფეხბურთელი, რომელიც ნახევარმცველის პოზიციაზე თამაშობდა.

კარიერის განმავლობაში კამბიასომ 21 ოფიციალური ტიტული მოიგო, რომელთა უმეტესობაც „ინტერში“ გატარებულ ათ სეზონში მოიპოვა, მათ შორის ხუთი სერია და 2009–10 წლების უეფა-ს ჩემპიონთა ლიგა.

არგენტინის ეროვნულ ნაკრებში 2000–2011 წლებში თამაშობდა, ჩაატარა 52 მატჩი და მონაწილეობა მიიღო 2006 წლის მსოფლიო ჩემპიონატში, 2005 წლის კონფედერაციათა თასზე და 2007 და 2011 წლის კოპა ამერიკაზე.

საკლუბო კარიერა
ადრეული კარიერა
კამბიასომ პროფესიული კარიერა „არხენტინოს ხუნიორსში“ 1995 წელს დაიწყო, ხოლო 1996 წელს თავის ძმასთან, ნიკოლას კამბიასოსთან ერთად „რეალ მადრიდში“ გადავიდა. 1998 წელს ის არგენტინაში დაბრუნდა, სადაც სამი წელი „ინდეპენდიენტეში“ და ერთი სეზონი „რივერ პლეიტში“ გაატარა. მიღებული გამოცდილების შემდეგ, 2002 წელს კვლავ „რეალ მადრიდში“ დაბრუნდა. ის კლუბს დაეხმარა უეფა-ს სუპერთასის და საკონტინენტთაშორისო თასის მოგებაში 2002 წელს, ასევე ლა ლიგისა და ესპანეთის სუპერთასის მოგებაში 2003 წელს. იმავე სეზონში გუნდი ჩემპიონთა ლიგის ნახევარფინალშიც გავიდა. კამბიასომ ასევე ითამაშა ესპანეთის სამეფო თასის 200 წლის ფინალში.

„ინტერი“
2004 წლის ივლისში კამბიასომ სერია -ს კლუბ „ინტერთან“ გააფორმა კონტრაქტი მას შემდეგ, რაც „რეალ მადრიდთან“ ხელშეკრულების ვადა ამოეწურა. პირველივე სეზონში დაეხმარა გუნდს იტალიის თასის მოგებაში.

ის რეგულარულად თამაშობდა საყრდენი ნახევარმცველის პოზიციაზე და ცენტრში არგენტინელ ხუან სებასტიან ვერონთან ერთად მოქმედებდა. იტალიაში კამბიასო 2004–05 წლების სეზონის ერთ-ერთ საუკეთესო ფეხბურთელად აღიარეს.

2006 წლის იტალიის თასის ფინალის განმეორებით მატჩში კამბიასომ შთამბეჭდავი გოლი გაიტანა და „ინტერმა“ „რომა“ 3–1 დაამარცხა.

2006 წლის 9 სექტემბერს სეზონის პირველივე მატჩში დუბლი შეასრულა და „ინტერმა“ „ფიორენტინა“ 3–2 დაამარცხა. 2007 წლის 7 ნოემბერს მან და ზლატან იბრაჰიმოვიჩმა თითო-თითო დუბლი შეასრულეს და გუნდმა ცსკა მოსკოვი 4–2 დაამარცხა ჩემპიონთა ლიგაზე.

2009 წლის 23 მარტს ცნობილი გახდა, რომ კამბიასომ „ინტერთან“ კონტრაქტი 2014 წლამდე გაახანგრძლივა. განსაკუთრებით მნიშვნელოვანი იყო მისი როლი 2009–10 წლების ჩემპიონთა ლიგის მოგებაში — მერვედფინალში „ჩელსის“ წინააღმდეგ 2–1 მოგებულ შეხვედრაში მეორე გოლი სწორედ მან გაიტანა, საბოლოოდ კი „ინტერმა“ ფინალში „ბაიერნი“ 2–0 დაამარცხა.

2014 წლის სეზონის ბოლოს კამბიასომ „ინტერი“ დატოვა, რადგან კონტრაქტი ამოეწურა და კლუბმა ახალი ხელშეკრულება აღარ შესთავაზა.

„ლესტერ სიტი“
2014 წლის 28 აგვისტოს კამბიასომ ერთწლიანი კონტრაქტი გააფორმა პრემიერ ლიგაში ახლად აღზევებულ კლუბ „ლესტერ სიტისთან“. ამ კლუბში მისი დებიუტი 13 სექტემბერს „სტოკ სიტის“ წინააღმდეგ შედგა და გუნდმა 1–0 მოიგო.

კამბიასომ „ლესტერის“ მაისურით პირველი გოლი „მანჩესტერ იუნაიტედის“ წინააღმდეგ გაიტანა და „წითელი ეშმაკები“ 5–3 ანგარიშით დაამარცხეს.

2015 წლის 18 მაისს კამბიასო „ლესტერ სიტის“ სეზონის საუკეთესო ფეხბურთელად დაასახელეს.

„ოლიმპიაკოსი“
2015 წლის 7 აგვისტოს კამბიასომ ორწლიანი კონტრაქტი გააფორმა ბერძნულ გრანდ „ოლიმპიაკოსთან“.

2017 წლის 9 მარტს მან „ბეშიქთაშის“ წინააღმდეგ უეფა-ს ევროპა ლიგის მერვედფინალში ანგარიში გახსნა და მატჩის საუკეთესო ფეხბურთელად დასახელდა.

კარიერის დასრულება
2017 წლის 8 სექტემბერს კამბიასომ პროფესიული ფეხბურთიდან წასვლის შესახებ ოფიციალურად განაცხადა.

სანაკრებო კარიერა
კამბიასო თავდაპირველად არგენტინის ახალგაზრდულ ნაკრებებში თამაშობდა ხუან რომან რიკელმესთან, პაბლო აიმარისთან და ვალტერ სამუელთან ერთად. 1997 წლის ფიფა-ს მსოფლიო ჩემპიონატზე ოცწლამდელთა შორის მან ფინალში პირველი გოლი გაიტანა, ხოლო 1999 წლის ტურნირზე გუნდის კაპიტანი იყო.

არგენტინის ეროვნულ ნაკრებში დებიუტი 2000 წელს შედგა. მონაწილეობა მიიღო 2005 წლის კონფედერაციათა თასზე, სადაც არგენტინა ფინალში გავიდა. 2006 წლის მსოფლიო ჩემპიონატზე კამბიასომ სერბეთისა და ჩერნოგორიის წინააღმდეგ გამორჩეული გოლი გაიტანა მრავალსვლიანი კომბინაციის შემდეგ, შეხვედრა კი არგენტინამ 6–0 მოიგო. მეოთხედფინალში გერმანიის წინააღმდეგ პენალტების სერიაში მისი დარტყმა მოიგერია მეტოქის მეკარემ და არგენტინა ტურნირს გამოეთიშა.

2007 წელს მონაწილეობა მიიღო კოპა ამერიკაზე, სადაც არგენტინა ფინალში გავიდა, თუმცა ბრაზილიასთან დამარცხდა.

თამაშის სტილი
კამბიასო ძირითადად ცენტრალური ნახევარმცველი იყო, რომელსაც შეეძლო როგორც საყრდენი, ისე საჯარიმოდან საჯარიმომდე ნახევარმცველის პოზიციაზე თამაში. ზოგჯერ მას გამთამაშებელი ლიბეროს როლშიც იყენებდნენ.

ის ცნობილი იყო პასის სიზუსტით, ტაქტიკური ინტელექტითა და თამაშის კონტროლის უნარით.

პირადი ცხოვრება
კამბიასოს ჰყავს ქალიშვილი და ვაჟი. 2008 წლის 22 ნოემბერს მისმა მეუღლემ კლაუდიამ ქალიშვილი — ვიქტორია გააჩინა.

მისი ვაჟი, დანტე, 2013 წლის 24 სექტემბერს დაიბადა.

ჯილდოები და მიღწევები
„რივერ პლეიტი“
არგენტინის პრიმერა დივიზიონი: 2002
„რეალ მადრიდი“
ლა ლიგა: 2002–03
ესპანეთის სუპერთასი: 2003
უეფა-ს სუპერთასი: 2002
საკონტინენტთაშორისო თასი: 2002
„ინტერი“
სერია : 2005–06, 2006–07, 2007–08, 2008–09, 2009–10
იტალიის საფეხბურთო თასი: 2004–05, 2005–06, 2009–10, 2010–11
იტალიის სუპერთასი: 2005, 2006, 2008, 2010
უეფა-ს ჩემპიონთა ლიგა: 2009–10
ფიფა-ს მსოფლიო საკლუბო ჩემპიონატი: 2010
„ოლიმპიაკოსი“
საბერძნეთის სუპერლიგა: 2015–16, 2016–17
არგენტინა 20
სამხრეთ ამერიკის ახალგაზრდული ჩემპიონატი: 1997, 1999
ფიფა-ს მსოფლიო ჩემპიონატი 20-წლამდელთა შორის: 1997
არგენტინა
კოპა ამერიკას ვიცე-ჩემპიონი: 2007
ფიფა-ს კონფედერაციათა თასის ვიცე-ჩემპიონი: 2005
ინდივიდუალური
 წლის გუნდი: 2005–06
„ინტერის“ წლის ფეხბურთელი: 2005
 -ის ნომინანტი: 2010
ლესტერ სიტის წლის ფეხბურთელი: 2014–15
„ინტერის“ დიდების დარბაზი: 2020